[{"text_idx": "#000000", "text": "Ape\u0302l heddlu i atal ail barti mawr ar draeth Cricieth"}, {"text_idx": "#000001", "text": "Disgrifiad, Cafodd y fideo yma ei rannu ar wefannau cymdeithasol, ond nid oes modd cadarnhau pryd y cafodd ei recordio"}, {"text_idx": "#000002", "text": "Cafodd y fideo yma ei rannu ar wefannau cymdeithasol, ond nid oes modd cadarnhau pryd y cafodd ei recordio"}, {"text_idx": "#000003", "text": "Mae'r heddlu wedi rhoi rhybudd i ysgolion yn sgil honiadau o ymddygiad gwrthgymdeithasol mewn parti ar un o draethau Gwynedd y penwythnos diwethaf."}, {"text_idx": "#000005", "text": "Daeth i'r amlwg bod plant mor ifanc a\u0302 12 oed yn yfed alcohol yno."}, {"text_idx": "#000006", "text": "Mae BBC Cymru wedi gweld llythyr yr heddlu at ysgolion lleol yn rhybuddio bod \"parti arall wedi ei drefnu ar gyfer nos Wener yma\"."}, {"text_idx": "#000007", "text": "Yn o\u0302l y llu, roedd bachgen 16 oed o Ynys Mo\u0302n \"wedi meddwi'n beryglus\" a bu'n rhaid galw am ambiwlans."}, {"text_idx": "#000008", "text": "Gan fod y gwasanaeth ambiwlans mor brysur, bu'n rhaid i rieni'r bachgen ei gludo i adran ddamweiniau ac achosion brys."}, {"text_idx": "#000009", "text": "Disgrifiad o\u2019r llun, 'Cyfran fach' o'r alcohol a gafodd ei atafaelu gan blismyn a ymatebodd i'r parti ar draeth Criccieth dros y penwythnos"}, {"text_idx": "#000010", "text": "Mae BBC Cymru hefyd wedi gweld lluniau fideo sy'n dangos pobl ifanc yn yfed a thorri poteli ar stryd fawr y dref."}, {"text_idx": "#000011", "text": "Cafodd alcohol ei atafaelu wrth i swyddogion lleol ymateb i \"sawl digwyddiad\"."}, {"text_idx": "#000012", "text": "Mae'r heddlu wedi cysylltu ag ysgolion lleol er mwyn rhannu neges gyda rhieni a gwarchodwyr ynghylch digwyddiadau'r penwythnos diwethaf ar draeth Cricieth."}, {"text_idx": "#000013", "text": "Yn o\u0302l y neges roedd \"150-200 o blant yno yn yfed\" ac wedi teithio i'r traeth o bob rhan o Wynedd a Mo\u0302n."}, {"text_idx": "#000014", "text": "Disgrifiad o\u2019r llun, Mae BBC Cymru wedi gweld llythyr sy'n rhybuddio bod parti arall wedi ei drefnu ar draeth Cricieth nos Wener yma"}, {"text_idx": "#000015", "text": "\"Mi gafodd un neu ddau eu brifo a hefyd achoswyd difrod troseddol,\" ychwanega, ac roedd \"problemau mawr\" gydag ymddygiad gwrthgymdeithasol yn yr ardal."}, {"text_idx": "#000016", "text": "Dywed y llu wedyn eu bod \"wedi cael gwybodaeth\" bod parti arall wedi ei drefnu ar gyfer nos Wener yma."}, {"text_idx": "#000017", "text": "Maen nhw'n apelio ar rieni a gwarchodwyr am eu cydweithrediad gyda'r bwriad o \"geisio datrys y broblem cyn iddo ddechrau\" a diogelu'r plant a phobl yr ardal."}, {"text_idx": "#000018", "text": "Dywedodd llefarydd ar ran Cyngor Gwynedd: \"Fel cyngor, rydym yn cydweithio gyda Heddlu Gogledd Cymru a phartneriaid eraill i weithio i daclo ymddygiad gwrthgymdeithasol."}, {"text_idx": "#000019", "text": "\"Mae ysgolion wedi rhannu neges gan yr heddlu i deuluoedd i'w gwneud yn ymwybodol o ddigwyddiad diweddar er mwyn ceisio sicrhau diogelwch pobl ifanc yr ardal.\""}, {"text_idx": "#000020", "text": "Wrth ymateb i'r digwyddiad dywedodd Sian Williams, cadeirydd Cyngor Tref Cricieth, ei bod hi'n \"deall... pa mor anodd mae'r cyfnod diwethaf wedi bod i bobl ifanc 'efo'r pandemig\" ond fod yr ymddygiad a welwyd yn \"broblem\"."}, {"text_idx": "#000021", "text": "\"Mae'n bwysig rw\u0302an i'r heddlu weithio gyda'r bobl ifanc a'u rhieni ac ella mynd mewn i siarad mewn ysgolion am bwysigrwydd bod yn ofalus,\" meddai."}, {"text_idx": "#000022", "text": "\"O ddeud hynny ac o siarad efo trigolion heddiw, dwi 'di synnu faint oedd wedi clywed a gweld hyn, a faint 'naeth o godi ofn arnyn nhw.\""}, {"text_idx": "#000023", "text": "Ychwanegodd: \"Mae plant yn cwrdd yma weithiau yn yr haf ar ddiwedd tymor ond 'di hynny ddim yn creu helynt."}, {"text_idx": "#000024", "text": "\"Roedd nos Sadwrn yn wahanol - dipyn yn fwy - a 'di sefyllfaoedd fel hyn ddim yn digwydd yma.\""}, {"text_idx": "#000028", "text": "Carchar am oes i ddyn am lofruddio dynes yn Y Bermo"}, {"text_idx": "#000030", "text": "Bachgen yn yr ysbyty a dwy fenyw wedi'u harestio"}]